**Hirdetmény**

**Túrkeve Város Önkormányzata által fenntartott óvodába**

**a 2020/ 2021. nevelési évre történő jelentkezésről és beiratkozásról**

**Az óvodai beiratkozás időpontja: 2020. április 27-28. (hétfő, kedd) 8 órától 16 óráig.**

**Helyszíne: Túrkevei Óvodai Igazgatóság és Bölcsőde, 5420 Túrkeve, Széchenyi u. 11.**

**Tisztelt Szülők!**

**1. A három éves kortól kötelező óvodai nevelésről:**

A nemzeti köznevelésről szóló 2011. évi CXC. törvény rendelkezései szerint az óvoda a három éves kortól a tankötelezettség kezdetéig nevelő intézmény.

A gyermeknek **abban az évben, amelynek augusztus 31. napjáig a harmadik életévét betölti,** a nevelési év kezdő napjától legalább napi négy órában óvodai foglalkozáson kell részt vennie. Ez a kötelezettség azokra a gyermekekre vonatkozik, akik 2017. szeptember 1-je előtt születtek és még nem járnak óvodába.

A szülő - tárgyév május 25. napjáig benyújtott - kérelme alapján a gyermek jogos érdekét szem előtt tartva, annak az évnek az augusztus 31. napjáig, amelyben a gyermek a negyedik életévét betölti, a Kormány rendeletében kijelölt szerv (a továbbiakban: felmentést engedélyező szerv) felmentheti az óvodai foglalkozáson való részvétel alól, ha a gyermek családi körülményei, sajátos helyzete indokolja.

**Felmentést engedélyező szerv** a nemzeti köznevelésről szóló törvény végrehajtásáról szóló 229/2012. (VIII. 28.) Korm. rendelet 38/B §-a alapján a **fővárosi és megyei kormányhivatal általános illetékességgel eljáró járási hivatala.**

Az óvodai felvételről, átvételről az óvoda vezetője dönt. Az óvodába felvett gyermekek **csoportba való beosztásáról** a szülők és az óvodapedagógusok véleményének kikérése mellett – az egyenlő bánásmódról és az esélyegyenlőség előmozdításáról szóló 2003. évi CXXV. tv. 28. §-ában meghatározott feltételekkel összhangban – **az óvodavezető dönt**.

A köznevelési törvény alapján lehetőség van a **két és fél éves** gyermek felvételére is abban az esetben, ha minden, a településen lakóhellyel, ennek hiányában tartózkodási hellyel rendelkező három éves és annál idősebb gyermek óvodai felvételi kérelme teljesíthető.

Amennyiben a napi négy órában óvodai nevelésre kötelezett gyermek az óvodakötelezettségét **külföldön** teljesíti, a szülők kötelesek arról az óvodai beiratkozás idejének jogszabályban előírt utolsó határnapját ( május 20.) követő tizenöt napon belül, azaz **2020. június 4-ig** írásban értesíteni az Oktatási Hivatalt.

Az Oktatási Hivatal elérhetőségei az alábbi linken találhatók:

<https://www.oktatas.hu/kapcsolat/kozponti_ugyfelszolgalat>

Ez a kötelezettség a szülőt akkor is terheli, ha gyermeke már óvodai jogviszonyban áll, és óvodakötelezettségét a **jövőben külföldön** teljesíti.

**2. Az óvodába történő jelentkezés, a felvételről szóló döntés, beiratkozás**

A köznevelési törvény szerint az óvodai felvétel, átvétel, **jelentkezés alapján** történik. Az óvodába a gyermek harmadik életévének betöltése után vehető fel. A szülő gyermeke óvodai felvételét, átvételét bármikor kérheti, a gyermekek felvétele folyamatos.

Az óvodai jelentkezéshez JELENTKEZÉSI LAP kitöltése szükséges, melyet az önkormányzati fenntartású óvodában be lehet szerezni.

**3. Az óvodai jelentkezéshez szükséges okmányok a következők:**

* pontos adatokkal kitöltött óvodai jelentkezési lap,
* a szülő és a gyermek személyi azonosítóját és lakcímét igazoló hatósági igazolvány,
* nem magyar állampolgárság esetén, az ország területén való tartózkodás jogcímét igazoló okirat,
* a gyermek egészségügyi állapotát és óvodaérettségét, sajátos nevelési igényét, hátrányos helyzetét igazoló dokumentum.

(orvosi igazolás, szakértői vélemény, gyermekvédelmi kedvezményről szóló határozat stb.).

A különélő szülők a gyermek sorsát érintő lényeges kérdésekben közösen gyakorolják jogaikat akkor is, ha a szülői felügyeletet a szülők megállapodása vagy a bíróság döntése alapján az egyik szülő gyakorolja, kivéve, ha a gyermekétől különélő szülő felügyeleti jogát a bíróság e tekintetben korlátozta vagy megvonta.

A gyermeket elsősorban abba az óvodába kell felvenni, átvenni, amelynek körzetében lakik vagy ahol szülője dolgozik.

A túrkevei önkormányzati fenntartású óvoda felvételi körzete a város teljes közigazgatási területe.

Az önkormányzati óvoda fogad – **szakértői javaslat alapján** – sajátos nevelési igényű (SNI) gyermekeket integrált keretek között.

**Az óvodai felvételről, átvételről az óvoda vezetője dönt, döntéséről 2020. május 19. napjáig írásban értesíti a szülőket. A kérelem elutasítására vonatkozó döntését az óvodavezető határozati formában közli.**

Az óvodai jogviszony létesítésével kapcsolatban az óvoda vezetője által hozott döntés ellen a szülő a közléstől, ennek hiányában a tudomására jutástól számított tizenöt napon belül eljárást indíthat. Az eljárást megindító kérelmet Túrkeve Város Önkormányzata jegyzőjének címezve, de a döntést hozó óvoda címére kell 1 példányban, írásban benyújtani.

**A 2020/21-es nevelési év első napja 2020. szeptember 1.**

**A nevelési év utolsó napja 2021. augusztus 31.**

**Az a szülő vagy törvényes képviselő, aki a szülői felügyelete vagy gyámsága alatt álló gyermeket nem íratja be óvodába szabálysértést követ el.**

 Túrkeve, 2020. március 19.

 Túrkeve Város Önkormányzata